CELEX: 32020R0743
Language: sk
Date: 2020-03-30 00:00:00
Title: Delegované nariadenie Komisie (EÚ) 2020/743 z 30. marca 2020, ktorým sa mení delegované nariadenie (EÚ) 2017/891, pokiaľ ide o výpočet hodnoty predávanej produkcie organizácií výrobcov v sektore ovocia a zeleniny

5.6.2020   
               
               
                  SK
               
               
                  Úradný vestník Európskej únie
               
               
                  L 176/1
               
            
         DELEGOVANÉ NARIADENIE KOMISIE (EÚ) 2020/743
         z 30. marca 2020,
         ktorým sa mení delegované nariadenie (EÚ) 2017/891, pokiaľ ide o výpočet hodnoty predávanej produkcie organizácií výrobcov v sektore ovocia a zeleniny
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 37 písm. c) body i) a iv),
         keďže:
         
                     (1)
                  
                  
                     Choroby rastlín alebo zamorenie škodcami čoraz viac poškodzujú produkciu ovocia a zeleniny v Únii, pričom tento trend trvá už niekoľko rokov. Napríklad výskyt ohniska a rozšírenie druhu Xyllela fastidiosa v rokoch 2013 – 2018 postihol stromy s kôstkovým ovocím, napríklad slivky, čerešne a mandľovníky v Taliansku, Španielsku a vo Francúzsku. Zavlečenie tobomavírusu napádajúceho rajčiaky (Tomato brown rugose fruit virus – ToBRFV) a jeho rozšírenie v rokoch 2018 – 2019 spôsobilo škody na produkcii rajčiakov (Solanum lycopersicum L.) a paprík (Capsicum annuum) v Taliansku a Nemecku. Pokiaľ ide o škodcov, druh Eurytoma schreineri Schreiner zavlečený na územie Únie pri dovoze v roku 2013 spôsobil škody na produkcii sliviek, marhúľ a čerešní v Bulharsku a susediacich krajinách. Najnovšie spôsobila v roku 2019 vysoké straty na produkcii bzdocha Halyomorpha halys, ktorá napadla regióny na severe Talianska, konkrétne Emilia Romagna, Veneto, Trentino Alto-Adige, Lombardia, Piemonte a Friuli Venezia Giulia, a negatívne ovplyvnila hodnotu predávanej produkcie organizácií výrobcov pôsobiacich v daných regiónoch.
                  
               
                     (2)
                  
                  
                     Vzhľadom na čoraz častejšie fytosanitárne škody je potrebné dlhodobé riešenie týkajúce sa výpočtu hodnoty predávanej produkcie organizácií výrobcov s cieľom posilniť ich odolnosť v budúcnosti. Je potrebné zmeniť delegované nariadenie Komisie (EÚ) 2017/891 (2) stanovením pružnosti pri výpočte hodnoty predávanej produkcie organizácií výrobcov v Únii v prípadoch, keď čelia fytosanitárnym škodám, v dôsledku ktorých ich produkty nie sú použiteľné na konzumáciu ani spracovanie.
                  
               
                     (3)
                  
                  
                     Veľké straty na hodnote predávanej produkcie spôsobené fytosanitárnymi škodami majú veľký vplyv na výšku pomoci Únie, ktorú organizácie výrobcov dostanú v nasledujúcom roku, pretože uvedená výška pomoci Únie sa počíta ako percentuálny podiel hodnoty predávanej produkcie každej organizácie výrobcov. V prípade, že sa stratí značná časť celej úrody, existuje riziko, že organizácie výrobcov prídu o svoje uznanie, pretože jedným z kritérií na uznanie je dosiahnutie určitej minimálnej hodnoty predávanej produkcie stanovenej na vnútroštátnej úrovni. Výsledkom by bola dvojitá hospodárska strata, čo by ohrozilo dlhodobú stabilitu organizácií výrobcov.
                  
               
                     (4)
                  
                  
                     Preto by sa organizáciám výrobcov mala povoliť väčšia pružnosť pri výpočte hodnoty predávanej produkcie. Tá je potrebná na to, aby bolo možné predísť situáciám, keď by organizáciám výrobcov, ktoré investovali do preventívnych opatrení a napriek tomu im vznikli nezanedbateľné fytosanitárne škody, nielen vznikli straty hodnoty ich predávanej produkcie, ale takisto by sa im v nasledujúcom roku výrazne a náhle znížila finančná pomoc Únie. Takáto pružnosť pri výpočte hodnoty predávanej produkcie by však mala byť k dispozícii len organizáciám výrobcov, ktoré preukážu, že prijali potrebné preventívne opatrenia proti chorobám rastlín a zamoreniu škodcami, ako sú využívanie ochranných sietí, monitorovanie škodcov a chorôb, biologická regulácia škodcov a iné opatrenia na zníženie výskytu škodcov a chorôb a škôd, ktoré spôsobujú na produkcii.
                  
               
                     (5)
                  
                  
                     Vzhľadom na zvýšenú frekvenciu zamorenia škodcami alebo výskytu chorôb rastlín a vyplývajúce rozsiahlejšie straty na produkcii v porovnaní so škodami spôsobenými poveternostnými podmienkami, ochranné opatrenie stanovené v článku 23 ods. 4 delegovaného nariadenia (EÚ) 2017/891, podľa ktorého hodnota predávanej produkcie určitého produktu sa považuje za hodnotu predstavujúcu 65 % jej hodnoty v predchádzajúcom referenčnom období, nie je postačujúce.
                  
               
                     (6)
                  
                  
                     Preto, ako aj v dôsledku potreby dosiahnuť hospodársku a finančnú stabilitu organizácií výrobcov postihnutých veľkými stratami hodnoty predávanej produkcie spôsobenými fytosanitárnymi škodami, by sa prahová hodnota na výpočet hodnoty predávanej produkcie mala zvýšiť. Vzhľadom na túto skutočnosť i na významné škody spôsobené nedávnym zamorením škodcami by sa hodnota predávanej produkcie stanovená v článku 23 ods. 4 delegovaného nariadenia (EÚ) 2017/891 mala zvýšiť na 85 %.
                  
               
                     (7)
                  
                  
                     Z hľadiska vykonávania operačných programov podľa kalendárnych rokov a vzhľadom na skutočnosť, že výpočet hodnoty predávanej produkcie, podľa ktorého sa určuje výška finančnej pomoci Únie, je založený na predchádzajúcom kalendárnom roku, je potrebné, aby toto nariadenie nadobudlo účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (8)
                  
                  
                     Delegované nariadenie (EÚ) 2017/891 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Zmena delegovaného nariadenia (EÚ) 2017/891
            V článku 23 delegovaného nariadenia (EÚ) 2017/891 sa odsek 4 nahrádza takto:
            
               
                  „4.   Ak z dôvodov, ktoré sú mimo zodpovednosti a kontroly organizácie výrobcov, dôjde k zníženiu hodnoty produktu o minimálne 35 %, hodnota predávanej produkcie uvedeného produktu sa považuje za hodnotu predstavujúcu 65 % jej hodnoty v predchádzajúcom referenčnom období. Organizácia výrobcov musí príslušnému orgánu dotknutého členského štátu dokázať, že predmetné dôvody boli mimo jej zodpovednosť a kontrolu.
                  Ak z dôvodov, ktoré sú mimo zodpovednosti a kontroly organizácie výrobcov, dôjde v dôsledku chorôb rastlín alebo zamorenia škodcami k zníženiu hodnoty produktu o minimálne 35 %, hodnota predávanej produkcie uvedeného produktu sa považuje za hodnotu predstavujúcu 85 % jej hodnoty v predchádzajúcom referenčnom období. Organizácia výrobcov musí príslušnému orgánu dotknutého členského štátu dokázať, že prijala potrebné preventívne opatrenia proti danej chorobe rastlín alebo zamoreniu škodcami.
                  Tento odsek sa uplatňuje aj na účely určenia súladu s minimálnou hodnotou predávanej produkcie v zmysle článku 9.“
               
            
         
         
            Článok 2
            Nadobudnutie účinnosti
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. marca 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Delegované nariadenie Komisie (EÚ) 2017/891 z 13. marca 2017, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o sektory ovocia a zeleniny a spracovaného ovocia a zeleniny, a nariadenie Európskeho parlamentu a Rady (EÚ) č. 1306/2013, pokiaľ ide o sankcie, ktoré by sa mali uplatňovať v týchto sektoroch, a ktorým sa mení vykonávacie nariadenie Komisie (EÚ) č. 543/2011 (Ú. v. EÚ L 138, 25.5.2017, s. 4).